Kyoto

**Kyoto** nopo nga iso kakadaian id wilayah Kyoto di poingiliu id tanga-tanga pulau Honshu, Jepun, iyonon do osomok 1.5 juta tulun. Mantan longkod diraja Jepun diti nopo nga nosiliu do longkod kotoinaan Wilayah Kyoto, om nogi iso mantad ko' do boogian tohontol do koiyonon metropolitan Osaka-Kobe-Kyoton (Keihanshin).

## Sajara

Sundung do hinta arkeologi nopo nga papatantu koiyonon pogulu tulun id kepulauan Jepun hino no ontok kira-kira 10,000 toun SM, nga okuri po koilaan kokomoi koubasanan tulun do hiti pogulu abad ko-6 M. Ontok abad ko-8, soira nokorikot o pondita ugama Buddha di kirahung om kohompit id hal-ehwal karajaan Diraja, pinoundaliu do Maharaja o longkod kakadaian kumaa koiyonon di osodu mantad rahung diti. Minomili i Maharaja Kammu do Kampung Uda, ontok dii id watas Kadono, Wilayah Yamashiro sabaagi koiyonon dau.

Kota wagu di pinungaran do **Heian-kyō** (Jepun: 平安京, "tranquility and peace capital") nosili koiyonon do istana diraja Jepun ontok toun 794. Mantad dii, nokotimpuun o timpu Heian id sajara Jepun.  Id boros Jepun, pinungaranan o kota diti do **Kyo** (京), **Miyako** (都) toi ko' **Kyo no Miyako** (京の都). Ontok abad ko-11, pinungaranan kawagu o kota diti sabaagi Kyoto (longkod kota). Poinkakal o Kyoto sabaagi longkod pogun Jepun gisom nokoundaliu kumaa Edo ontok toun 1868 maamaso timpu Ponondulianan Diraja. Alapas nalanan o ngaran do Edo kumaa Tokyo (Longkod Kota Kosilahon), Kyoto nogi nga ointutunan do toruhai sabaagi **Saikyo** (西京, "Longkod Kota Kotonobon"). Ontok timpu pramoden, ointutunan o Kyoto sabaagi **Keishi** (京師), di kirati "metropolis" toi ko' "longkod pogun".

Ontok toun 1467-1477, norumbak o kinoyonon diti maamaso Perang Ōnin, om au nokoburu-buru gisom pintangaan abad ko-16. Pisangadan miampai tinimungan-tinimungan samurai nogi nga ogumu kopio id wawayaan, gisom popohompit do bangsawan istana (*kuge)* om nogi tinimungan-tinimungan tongougama. Walai agam bangsawan nosili kuta, noukad do aralom o parti id posorili do koiyonon montok manalob do tapui, om ogumu bongunan di sinorob. Mantad kaantakan dii, amu nodii haro kawagu o koligaganan di agayo kopio irad diti.

Ontok kolimpupuson do Pisangadan Pogun Koduo, nokoumbal o puruan Amerika Syarikat do momusorou mooi do Kyoto nga mangan nogi oonongo' do bom atom tu ii nopo mogiigion Kyoto (longkod intelek Jepun) oilaan do lobi mamagatang do kapansalan sinjata dii. Sundung do ingkaa, noukab o koiyonon diti mantad sanarai tu sinonsog d Henry L. Stimson, Setiausaha Pisangadan montok kotoinaan Roosevelt om Truman. Nakalapas nogi mantad bodilan toomod, nga noontok do sangod udara tokoro di minamatai mogiigion.

Mantad dii, nosili o Kyoto sabaagi iso mantad ko' piipiro bandaraya Jepun di kakalo po momoguno ogumu waalon timpu tintod pisangadan, miagal ko' walai bandar tradisional di ointutunan sabaagi *machiya.* Mulong po ingkaa, proses pemodenan pinoporumbak do Kyoto di laid montok manahak kosiwatan kumaa inus waalon wagu miagal ko' kompleks Stesen Kyoto.

Nosili o Kyoto sabaagi iso bandaraya di pinalan ontok 1 Manom 1956. Ontok toun 1997, nosili o Kyoto sabaagi longkod montok persidangan sompogunan di pinapaasil protokol koposolianon gas walai kasa di pinungaranan maya bandaraya diti.

## Sukuon